Смарагдовият рай Кефалония | EverythingIsPossible .co.uk
Малки заливчета с прекрасни плажове,
рамкирани от наситено сините води на Йонийско море,
спокойствие и невероятна природа.
Кефалония предлага на посетителите си автентична гръцка атмосфера, малки заливчета с прекрасни плажове, невероятна природа, уникални църкви и пещери, и ужасно вкусна кухня. Изумително синьото море е това, което привлича туристите като магнит към острова. Йонийско море е с висока соленост, затова във водата не виреят водорасли и тя е прозрачна.
Най-големият йонийски остров Кефалония с изумрудените си води и красиви плажове прилича на всички останали гръцки острови. Но спокойствието, идиличните пейзажи и липсата на огромни курортни комплекси го отличават от по-известните му съседи като Корфу, Закинтос и Лефкада. Столица на острова е Аргостоли – модерен град с богато културно наследство. Градчетата с боядисаните си в различни цветове къщи, малките пристанища и таверни са любимо място на всички, които го посещават.
Има една легенда. Един ден Зевс събрал боговете и заръчал да измислят най-важното нещо за простосмъртните. Всички се втурнали в надпреварата. Накрая останали двама претенденти – Посейдон, богът на морето, и Атина Палада – богинята на мъдростта и дъщеря на Зевс. Тогава Посейдон забил тризъбеца си в земята и оттам бликнала вода. И казал: давам на простосмъртните нещо много ценно – вода и риба, така ще имат прехрана цял живот и ще могат да пътуват. Помълчали простосмъртните, почудили се, а някои от по-мъдрите казали: вода-вода, ама солена – какво ще я правим? Тогава Атина Палада извадила едно клонче и го подарила на хората, за да го засадят. Така израснала чудотворната маслина. От нея берат плодове, правят олио, използват я във фармацията, козметиката, техниката. А на остров Кефалония правят най-качествения зехтин – гъст, тъмнозелен и екологично чист.
Цялата история на острова се дели на две – преди и след 1953 година. Тогава ужасно земетресение срива Кефалония и над 90% от сградите му са разрушени. Повече от половината му жители го напускат – някои се местят в континенталната част на Гърция, а една голяма част стигат до Австралия, където се създава колония от кефалонийски семейства. Затова днес Кефалония, макар че е най-големият йонийски остров, е от най-слабо населените и жителите му са по-малко от 40 хиляди. Следи от земетресението се виждат и сега – има цели села, които са изоставени и развалините на къщите си седят до днес. Това е и причината да няма запазени почти никакви паметници на традиционната местна архитектура.
Единственото селище, което оцелява почти незасегнато е Фискардо. То се намира в най-северната част на острова и е едно от най-живописните места на Кефалония с традиционните си цветни къщи, обгърнати от цъфнали глицинии и бугенвилии. Намира се на брега на малък залив с прозрачни води.
Както на всеки остров, така и в Кефалония най-посещавани са плажовете. А те са много и разнообразни – покрити с бял ситен пясък, с дребни камъчета, с червен пясък, скални. Разположени са в безброй заливчета със прозрачни води в десетки оттенъци на синьото и зеленото. Най-известният е Миртос, често описван като късче от рая. Той е сред десетте най-хубавите плажа в света. Други популярни плажове са Скала, Кателиос, Кси, който се отличава с оранжево-червения, копринено ситен пясък, с който е покрита плажната му ивица, Антисамос, Платис Ялос и Макрис Ялос, които са близо до столицата на острова Аргостоли. Не с пясъка си, а с друго много любопитно явление е известен плажът Каминия, който се намира в източната част на острова: два пъти в годината – през май и септември, на него излизат, за да снесат яйцата си, прочутите морски костенурки карета-карета.
Кефалония обаче не е само плажове. Всъщност островът е планински и на него се намира най-високата планина на Йонийските острови – Енос, с височина 1628 метра. Венецианците нарекли планината Монте Неро – Черната планина, заради особения вид местен бор, който я покривал толкова плътно, че изглеждала почти черна отдалече. Днес планината е резерват, обитаван от много животински видове. От най-високата точка на Енос могат да се видят съседните острови Закинтос, Итака и Лефкада, както и полуостров Пелопонес.
Сред най-важните геоложки феномени е пещерата Мелисани – подземно езеро с диви гълъби, излитащи когато слънчевите лъчи проникнат вътре през широките отвори. Намира се на 2 км от пристанището Сами. Тя е необичайна, защото в нея има езеро, а таванът й е паднал след земетресение. През 60-те години след направен експеримент е установено, че водите на езерото влизат под земята на мястото наречено Катавотрес, недалече от Аргостоли, минават под целия остров и излизат на другата му страна, в пещерата Мелисани.
Друга голяма забележителност на острова са многобройните църкви и манастири. Най-известният манастир почита покровителя на Кефалония Свети Герасимос. Много почитан е и манастирът на Света Богородица в Маркопуло.
Опитайте местната кухня сред чиито основни ястия са салата с чесън (или чеснова паста), хляб с чесън, запечен със зехтин, сирене с чесън, пълнени домати със сирене, задушен заек, прясна риба на скара. Също така, не пропускайте да се насладите на местните баници: с треска, с октопод, със сирене, с лук. На острова има и 10 винарски изби, но най-известната от тях е “Робола”. Тя носи името на уникален местен сорт грозде, който не става за ядене, но от него се произвежда най-известната местна марка бяло вино.